32006R1646
L 309/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1646/2006 AL CONSILIULUI
din 7 noiembrie 2006
de modificare a Regulamentului (CE) nr. 639/2004 privind gestionarea flotelor de pescuit înregistrate în regiunile ultraperiferice ale Comunității
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 și articolul 299 alineatul (2),
având în vedere propunerea Comisiei,
având în vedere avizul Parlamentului European (1),
întrucât:
(1)
Regulamentul (CE) nr. 639/2004 al Consiliului din 30 martie 2004 privind gestionarea flotelor de pescuit înregistrate în regiunile ultraperiferice ale Comunității (2) permite derogări de la dispozițiile prevăzute la articolul 9 alineatul (1) litera (a) din Regulamentul (CE) nr. 2792/1999 al Consiliului din 17 decembrie 1999 de definire a modalităților și condițiilor pentru acțiunile structurale ale Comunității în sectorul pescuitului (3) și la articolul 13 din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (4).
(2)
În urma acordului politic care a fost atins în cadrul Consiliului din 19 iunie 2006 în ceea ce privește Fondul European pentru Pescuit, pentru a lua în considerare situația structurală, socială și economică specială din sectorul pescuitului în regiunile ultraperiferice, este necesar ca perioada de valabilitate a derogărilor prevăzute la articolul 2 alineatul (4) din Regulamentul (CE) nr. 639/2004 să fie prelungită până la 31 decembrie 2006.
(3)
Datorită prelungirii perioadei de valabilitate a derogării prevăzute la articolul 2 alineatul (4) din Regulamentul (CE) nr. 639/2004, este necesar ca derogarea prevăzută la articolul 2 alineatul (5) din regulamentul menționat să fie prelungită până la 31 decembrie 2008 pentru a permite intrarea în flotă a capacităților care au beneficiat de ajutoare publice pentru înnoirea navelor de pescuit,
ADOPTĂ PREZENTUL REGULAMENT:
Articolul 1
Regulamentul (CE) nr. 639/2004 se modifică după cum urmează:
1.
la articolul 2 alineatul (4), „31 decembrie 2005” se înlocuiește cu „31 decembrie 2006”;
2.
la articolul 2 alineatul (5), „31 decembrie 2007” se înlocuiește „31 decembrie 2008”;
3.
la articolul 6, „31 decembrie 2006” se înlocuiește cu „31 decembrie 2007”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2006.